ToekomsVenster: Erken HomFoto: Juanita Badenhorst. “So moet julle bid: Ons Vader wat in die hemel is, laat u Naam geheilig word;” – Matt 6:9 Die teks val vreemd op die oor. Die teks is eintlik ŉ bevestiging en aankondiging van dit wat reeds vasstaan. God is heilig. Heilig impliseer dat Hy radikaal anders as mense is. Hy is die Skeppergod wat met woorde die heelal tot stand geroep het. Hy het gespreek en dit het gebeur. Hy is verhewe en waardig om geprys te word. Hy alleen moet aanbid word. Hy is die oorsaak en die gevolg, die begin en die einde, die Alfa en die Omega, die Bewerker van alles wat mooi en goed en bewonderendwaardig is. Ons respekteer Hom vir wie Hy is. Hy is heilig. Die gebed is daarom ook ŉ profetiese aankondiging van die heil. Dit roep die aarde op om Hom te erken en te aanbid. Dit plaas alle ander gode in perspektief. Daar is geen God behalwe Hy nie. Eks. 20 kom hier by ŉ mens op. “Ek is die Here God wat julle uit Egipte uit die slawehuis uitgelei het. Jy mag geen ander gode voor my aangesig hê nie. Jy mag geen afbeelding maak en dit aanbid nie”. Daar is geen substituut nie. HY het alleenreg op jou toewyding en lojaliteit. Die lewende wesens in die hemel roep sonder ophou uit “heilig is die Lam”. Die uitroepe word in Openbaring herhaal. Dit sal altyd aanhou. Dit sal nooit ophou nie. Heilig is die Lam. Die Naam van God is karakterbeskrywend. God ís sy Naam. Sy Naam is heilig. Dit mag nie misbruik word soos die media onder andere dit so geredelik en sonder om na te dink aan die konsekwensie, misbruik nie. Die wyse waarop laster gepleeg word, is niks minder as ŉ uitdrukking van die artistieke bankrotskap van draaiboekskrywers nie. Hul idees het opgeraak, nou word die Naam van die drie enige God gelaster terwille van effek. Ons mag ons nie daaraan skuldig maak nie. “Die klein waarde wat ons aan gebed heg is ‘n bewys van die min tyd wat ons daaraan afstaan.” ~ E.M. Bounds